આવી ઘટનાઓ ઘટે ત્યારે અને ત્યાર બાદ ખરી હિંમત મહિલાઓએ રાખવાની જરૂર હોય છે. આવા કિસ્સાઓમાં જોખમને અણસાર મળતા જ મહિલાઓ ક્યાં ડરીને સ્તબ્ધ થઇ જાય છે. પીડિત યુવતીઓ આવા કિસ્સાઓમાં ઘણીવાર પોતાને જ દોષ આપવા માંડે છે, પણ આવા મામલે હિંમત જાળવી રાખી લડત આપવાની જરૂર હોય છે. સમાજની રૂઢિવાદી ટિપ્પણીઓથી માંડીને આવા ઉપદ્રવી જીવોની દરેક ખોટી નજર સામે જ્યારે મહિલાઓ માથુ ઉંચકીને જવાબ આપતી થશે, ત્યારે જ આવી ઘટનાઓ કાબૂમાં આવશે. મોડર્ન વિચારો ધરાવતી અને મોડર્ન કપડા પહેરતી મહિલાઓ બોલવામાં પણ બિન્દાસ થવાની જરૂર છે, તેમની સાથે થતાં ખોટા વર્તનને ખચકાટ વિના વાચા આપવાની જરૂર છે. બેંગ્લુરુ છેડખાનીના મામલામાં ઘણા એવા કિસ્સાઓ બહાર આવ્યા છે, જ્યાં મહિલાઓએ પોલીસ સમક્ષ પોતાનું નિવેદન તો આપ્યું પરંતુ ફરિયાદ નોંધાવવાની ના પાડી હતી. મહિલાઓનો આ ગભરાટ જ હુમલાખોરોને વધુ પ્રોત્સાહન આપે છે.